Kommissionens forordning (EF) nr. 560/2001
af 22. marts 2001
om fastsættelse af acontobeløb på produktionsafgifter for sukker for produktionsåret 2000/01
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2038/1999 af 13. september 1999 om den fælles markedsordning for sukker(1), ændret ved Kommissionens forordning (EF) nr. 1527/2000(2), særlig artikel 33, stk. 8, og
ud fra følgende betragtninger:
(1) I artikel 5 i Kommissionens forordning (EØF) nr. 1443/82 af 8. juni 1982 om gennemførelsesbestemmelser for kvoteordningen for sukker(3), senest ændret ved forordning (EF) nr. 392/94(4), er det fastsat, at de enhedsbeløb, som sukkerfabrikanten, isoglucosefabrikanten og inulinsirupfabrikanten skal betale som acontobeløb på produktionsafgiften for det løbende produktionsår, fastsættes inden den 1. april og opkræves inden den først følgende 1. juni. Overslaget over basisproduktionsafgiften og B-produktionsafgiften, jf. artikel 6 i forordning (EØF) nr. 1443/82, giver et beløb, der er på over 60 % af de i artikel 33, stk. 3, 4 og 5, i forordning (EF) nr. 2038/1999 omhandlede maksimumsbeløb. I dette tilfælde skal der ifølge artikel 6 i forordning (EØF) nr. 1443/82 fastsættes enhedsbeløb for sukker og inulinsirup på 50 % af de pågældende maksimumsbeløb, og det enhedsbeløb, der skal betales aconto for isoglucose, skal fastsættes til 40 % af enhedsbeløbet for den anslåede basisproduktionsafgift for sukker.
(2) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -
UDSTEDT FØLGENDE FORORDNING:
Artikel 1
De i artikel 5, stk. 1, litra b), i forordning (EØF) nr. 1443/82 omhandlede enhedsbeløb fastsættes for produktionsåret 2000/01 til:
a) 0,632 EUR/100 kg hvidt sukker som acontobeløb på basisproduktionsafgiften for A- og B-sukker
b) 11,848 EUR/100 kg hvidt sukker som acontobeløb på B-afgiften for B-sukker
c) 0,506 EUR/100 kg tørstof som acontobeløb på basisproduktionsafgiften for A- og B-isoglucose
d) 0,632 EUR/100 kg tørstofækvivalent - sukker/isoglucose som acontobeløb på basisproduktionsafgiften for A- og B-inulinsirup
e) 11,848 EUR/100 kg tørstofækvivalent - sukker/isoglucose som acontobeløb på B-afgiften for B-inulinsirup.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. marts 2001.